Τζοχόρ

Το Τζοχόρ (, τζάουι: جوهر‎), γνωστό παλαιότερα ως Τζαχόρη (), είναι ομόσπονδο κρατίδιο (πολιτεία) της Μαλαισίας, το νοτιότερο στη Μαλαϊκή Χερσόνησο. Συνορεύει με τα ομόσπονδα κρατίδια Παχάνγκ, Μαλάκκα και Νέγκερι Σεμπιλάν. Επίσης έχει θαλάσσια σύνορα με τις χώρες Σιγκαπούρη στα νότια και Ινδονησία στα ανατολικά και δυτικά. Το 2023 ο πληθυσμός του Τζοχόρ ήταν 4.100.900 κάτοικοι, αριθμός που το καθιστά το δεύτερο πολυπληθέστερο κρατίδιο της Μαλαισίας, μετά το Σελάνγκορ. Πρωτεύουσα πόλη και οικονομικό κέντρο είναι η Τζοχόρ Μπάχρου (= «Νέο Τζοχόρ»), για την ακρίβεια το πολιτειακό διοικητικό κέντρο είναι το κοντινό συγκρότημα μεγάρων «Κότα Ισκαντάρ» (θα μεταφραζόταν στην ελληνική ως «Αλεξάνδρου Πόλη»), ενώ τον τίτλο της «Βασιλικής πρωτεύουσας» κατέχει η πόλη Μούαρ.

Η οικονομία του Τζοχόρ, που είναι η τρίτη μεγαλύτερη στη Μαλαισία, βασίζεται κυρίως στον τριτογενή και τον δευτερογενή τομέα. Το Τζοχόρ παραμένει το κρατίδιο με τη μεγαλύτερη συνεισφορά στο εμπόριο από όλα τα κρατίδια της Μαλαισίας, βοηθούμενο σε αυτό από το μεγάλο λιμάνι του, το Ταντζούνγκ Πελέπας, το 15ο σε κίνηση εμπορευματοκιβωτίων σε ολόκληρο τον κόσμο. Η Τζοχόρ Μπάχρου είναι επίσης μία από τις «πόλεις-άγκυρες» του αναπτυξιακού διαδρόμου του προγράμματος «Iskandar Malaysia», που καλύπτει μεγάλο μέρος του νότιου Τζοχόρ και είναι η πρώτη και μεγαλύτερη σε αξία επενδύσεων ειδική οικονομική ζώνη της χώρας.

Το Τζοχόρ παρουσιάζει μεγάλη εθνοτική, πολιτιστική και γλωσσική ποικιλομορφία. Είναι γνωστό για τους παραδοσιακούς χορούς ζάπιν και κούντα λουμπίνγκ (ή κούντα κεπάνγκ). Ηγεμόνας του κρατιδίου είναι ο Σουλτάνος του Τζοχόρ, ενώ επικεφαλής της τοπικής κυβερνήσεως είναι ο μεντερί μπεσάρ. Επίσημη θρησκεία σύμφωνα με το τοπικό σύνταγμα του 1895 είναι το Ισλάμ, αλλά όλες οι γνωστές θρησκείες επιτρέπονται. Η μαλαισιανή διάλεκτος της μαλαϊκής γλώσσας είναι η επίσημη γλώσσα.

Από πλευράς φυσικού περιβάλλοντος, το Τζοχόρ έχει τροπικά δάση με μεγάλη βιοποικιλότητα και το αντίστοιχο κλίμα. Περιλαμβάνει τους νότιους πρόποδες της Οροσειράς Τενασέρ, με πολλούς μεμονωμένους μονόλιθους και μικρούς ορεινούς όγκους να ξεχωρίζουν σε ένα κατά τα άλλα επίπεδο τοπίο. Η υψηλότερη κορυφή του Τζοχόρ είναι του Όρους Λεντάνγκ, 1.276 μέτρα πάνω από την επιφάνεια της θάλασσας.

Ονομασίες
Η περιοχή ήταν αρχικώς γνωστή στους βόρειους γείτονες του Σιάμ ως Γκανγκάνου (Gangganu) ή Γκανγκάγιου (Ganggayu), που σήμαιναν «συλλογή πετραδιών» (πολύτιμων λίθων), εξαιτίας της αφθονίας πολύτιμων λίθων κοντά στον ομώνυμο Ποταμό Τζοχόρ. Οι Άραβες έμποροι συνακόλουθα αποκαλούσαν την περιοχή جَوْهَر («τζαουχάρ»), μια λέξη που είχε δανισθεί η αραβική από την περσική γλώσσα και σήμαινε επίσης «πολύτιμο πετράδι» ή «κόσμημα». Καθώς οι ντόπιοι κάτοικοι εύρισκαν δύσκολη την εκφορά της αραβικής λέξεως με τη δική τους γλώσσα, η ονομασία παραφθάρηκε με τον καιρό σε Τζοχόρ. Από την άλλη, ο γραμμένος στην παλαιοϊαβανική γλώσσα ύμνος Ναγκαρακρεταγκάμα αναφερόταν στην περιοχή ως Ujong Medini (= «το τέρμα της στεριάς»), καθώς είναι το νοτιότερο μέρος όλης της ηπειρωτικής Ασίας. Μια άλλη, παραπλήσια ονομασία παραδίδει ο Πορτογάλος συγγραφέας Μανουέλ Γκοντίνου ντε Ερέντια, όταν αναφέρεται στο θαλάσσιο ταξίδι του Μάρκο Πόλο στο Ujong Tanah (= το τέρμα της Μαλαϊκής Χερσονήσου) το έτος 1292. Αμφότερα τα Ujong Medini και Ujong Tanah ήταν ήδη γνωστές ονομασίες πριν από την ίδρυση του Σουλτανάτου της Μαλάκκας. Με αυτές συνυπήρξαν και αρκετές άλλες ονομασίες, όπως οι (νεο)ιαβανικές Galoh, Lenggiu και Wurawari. Εκτός αυτών, το Τζοχόρ είναι γνωστό και με τον αραβικό τιμητικό τίτλο دارالتّعظيم (Darul Taazim), δηλαδή «Κοιτίδα της αξιοπρέπειας».

Παραπομπές

 Εξωτερικοί σύνδεσμοι 

 Επίσημος ιστότοπος
 Το Τζοχόρ στο Lonely Planet

Κατηγορία:Κρατίδια και Ομοσπονδιακές Επικράτειες της Μαλαισίας